## PROGRAM GOZDARSTVO IN LOVSTVO,

**1. letnik, redni študij**

 **NABIRANJE IN PRIPRAVA PRIMERKOV ZA IZDELAVO HERBARIJA**

**Kaj potrebujem za nabiranje?**

* Veliko časopisnega papirja najslabše kvalitete in razrezanega na prepognjene liste
* Ostre vrtnarske ali sadjarske škarje.
* Podolgovate ozke nalepke in pisalo.
* Mapo ali škatlo za vlaganje primerkov.
* Vodnika, ki vrste dobro pozna ali pa priročnike oziroma ključe za določanje vrst.

**Kje nabiram?**

* Primerke nabiram vselej tam, kjer ne delam nobene vidne in praktične škode. (Ne nabiram v parkih, tujih vrtovih, pragozdnih ostankih, ob poteh.)
* Nikoli ne poškodujem vitalnih delov dreves in grmov, ne poškodujem glavnega poganjka.
* Ne trgam primerkov z premladih dreves in grmov, čeprav so zelo lepi in lahko dosegljivi, saj jih s tem preveč oslabim.

**Kako nabiram poganjke?**

* Za nabiranje primerkov uporabljam ostre vrtnarske škarje. (Ne lomim vej ali celo vrhov!)
* Primerek naj bo velik okoli 30 cm. Manjši so lahko pri vrstah, ki imajo drobne listke. Pri nekaterih vrstah z velikimi listi, naberemo samo celoten list (običajno je to sestavljen list)
* Primerek poravnam med vsaj dva časopisna lista in ga opremim z nalepko z imenom rastline, Dobro je, če tako pripravljene primerke spravljam v mapo s trdimi platnicami ali škatlo.

**Ko končam nabiranje …**

* Na mapo ali škatlo napišem svoje ime, kraj nabiranja, čas nabiranja in še kaj.
* Ko pridem domov, še isti dan predenem primerke med nov časopisni papir. Še prej jih poravnam, vsaj en list zasukam na hrbtno stran. Z vsakim primerkom potujejo vsi podatki, ki so bili napisani o posameznem primerku na terenu. Dodam tudi podatke z mape ali škatle.

**Kako primerke posušim?**

* Tako pripravljene primerke razporedim ploskovno (ne primerek na primerek) in primerno obtežim. Če mi primanjkuje prostora potem primerke nakladam drugega na drugega in vmes dajem trd karton, vezano ploščo, knjigo ipd.
* Čez tri dni postopek ponovim z novim papirjem. Pazim, da prenos spremljajo vsi podatki o primerku.
* Enako ponovim po enem tednu.
* Po približno treh tednih so primerki suhi in primerni za vnos v herbarij.
* Nikoli ne sušim primerkov, ne da bi zamenjal vsega časopisnega papirja.
* Skušam sušiti na zraku in ne z umetnimi sušilnimi sredstvi.

**Ob koncu te čaka nov začetek…**

* Vsi dosedanji postopki so samo priprava za izdelavo končnega izdelka - herbarija.
* Če je priprava dobra, bo lahko tudi herbarij dober. Če priprava ni bila temeljita in dobra, herbarij kljub dobri volji ne more biti najboljši.
* Herbarij je namenjen učenju vrst. Pomeni pa tudi dokaj trajen spomin in enkratni osebni izdelek, ki človeka spremlja tudi v zrelejša leta in včasih preživi človekovo življenje za več rodov.

Postojna, 29. 9. 2022 Leon Kernel